Sikke en forskel to måneders storform og kasser på samlebånd kan gøre for en udskældt stjerneangriber. Spørg bare Nicklas Bendtner.

Efter en svær start i Rosenborg med lidt for langt mellem målene til kritikernes smag, så har han høvlet syv mål ind i de seneste ni kampe for den norske topklub, som er på kurs mod at tage endnu et mesterskab.

Det er en udvikling, som den danske landsholdsstjerne nyder i fulde drag.

»Han er rigtig, rigtig glad. Jeg tror ikke, jeg har oplevet ham gladere på noget tidspunkt,« siger Bendtners agent, Ivan Marko Benes.

En af forklaringerne på succesen er, ifølge agenten, at Bendtner stortrives i Trondheim både på og især uden for fodboldbanen.

Nicklas Bendtner scorer til 1-0 for Rosenborg mod Vålerenga i 22. spillerunde af Eliteserien. Vis mere

»Det har været godt for ham at finde nogle lidt mere jordnære interesser og at være en del af en trup, omgivelser og en by, som går op i andre ting. For eksempel at gå rundt i bjergene og kigge på naturen, gå på jagt og fiske laks. Det lyder som om, jeg har violinen fremme, men det har givet ham luft. Det har været godt for ham,« siger Benes.

Denne nye ’Frilufts-Bendtner’ står i stærk kontrast til det billede, ’Ballademager-Bendtner’ ellers har givet fodbolddanmark med udskejelser i bylivet og den ene skandaleepisode efter den anden.

De nye sunde interesser har man blandt andet kunnet opleve på Bendtners Instagram-profil, hvor han gladeligt viser billeder frem fra en gåtur i den smukke norske natur eller med en fiskestang i hånden.

»Hans Instagram-profil afspejler meget godt, hvordan han har det. Han er generelt glad for at være deroppe,« siger agenten.

Et opslag delt af Nicklas Bendtner (@bendtner14) den 9. Jul 2017 kl. 11:06 PDT

Et opslag delt af Nicklas Bendtner (@bendtner14) den 14. Jun 2017 kl. 8:22 PDT

Men det er ikke kun naturens herligheder, der har bragt Bendtner tilbage på det sportslige spor. Ivan Markos Benes sender også store roser af sted til Rosenborg, som har fulgt den plan han, Bendtner og klubben lagde, da angriberen skrev under på en tre-årig kontrakt i marts i år.

»Man kan jo ikke planlægge succes, men jeg synes bestemt, at klubben har levet op til de forventninger, vi havde til dem, og de aftaler, vi lavede med dem. Både med træner og sportsdirektør. Det har været et godt skifte,« konkluderer han.

Henover sommeren begyndte det ellers at pible frem med kritiske røster i det norske fodboldmiljø om, at Nicklas Bendtner mere lignede et flop end en genial stjernesatsning fra Rosenborgs side.

I sine første 21 kampe for de norske mestre formåede angriberen med 29 landskampsmål på cv’et og mange års erfaring fra Champions League, Premier League, Serie A og Bundesligaen kun at score seks mål i 21 kampe… i den norske liga!

Siden starten af august har Bendtner med sine mange mål dog fået vendt stemningen. For tiden hives der i stor stil Bendtner-merchandise ned fra hylderne i Rosenborg-shoppen, han har fået comeback på landsholdet og han hyldes som en af de bedste spillere i Eliteserien nogensinde.

Bendtners nuværende succes kommer ikke bag på sportsdirektøren i Rosenborg, Stig Inge Bjørnebye:

»Han har været fokuseret og har arbejdet hårdt og godt over længere tid, hvor han ikke har været skadet. Han har bidraget godt til kollektivet i Rosenborg, og holdet er bedre, end det har været tidligere på sæsonen. Så det er ikke nogen overraskelse for os.«

Sportsdirektøren mener, at det er helt naturligt, at Bendtner efter en række tumultariske år med skiftende klubber og begrænset fast spilletid har skullet bruge et tocifret antal kampe for at finde tilbage til den form, der i glimt har gjort ham til en europæisk topangriber.

Nicklas Bendtner sammen med sportsdirektør i Rosenborg, Stige-Inge Bjørnebye. Foto: Jens Nørgaard Larsen Vis mere Nicklas Bendtner sammen med sportsdirektør i Rosenborg, Stige-Inge Bjørnebye. Foto: Jens Nørgaard Larsen

»Vi har aldrig tvivlet på Nicklas. Meget af kritikken har været uberettiget og unuanceret. Det skyldes jo fænomenet Bendtner. Men vi har fulgt vores plan og troet på den. Han var jo ikke dårlig for to måneder siden. Han har arbejdet stærkt, så der er ikke noget hokuspokus over det. Det er der sjældent i fodbold,« siger Stig-Inge Bjørnebye.

Hovedpersonen selv reflekterede for nylig til BT over den nye luft, han har fundet i sin karriere i norsk fodbold:

»Jeg er på vej. Jeg har gjort en masse gode ting for mig selv, og det er ikke altid, jeg har været lige god til det. Det er måske dét, der er ved at bære frugt- Både mentalt og menneskeligt har det været en meget svær periode for mig gennem noget tid. Også fodboldmæssigt. Der har været mange ting, som er faldet oven i hinanden.«